Polisierekruut tydens opleiding doodgeskietArgieffoto: SAPD, Facebook ŉ Polisierekruut is die naweek per ongeluk tydens ŉ opleidingsessie by die Thabazimbi Tactical Academy in Limpopo doodgeskiet. Daar word beweer dat die rekrute Sondag taktiese en gevegsopleiding by die opleidingsakademie ondergaan het toe die polisierekruut per ongeluk doodgeskiet is, sê Lizzy Suping, woordvoerder van die onafhanklike polisie‑ondersoekdirektoraat (Opod). Opod en die polisie het sedert die voorval elkeen ŉ ondersoek van stapel gestuur. Luidens berigte op sosiale media het ŉ instrukteur aan rekrute gedemonstreer hoe om ŉ vuurwapen te hanteer toe ŉ skoot afgevuur is. Suping het vanoggend aan Maroela Media bevestig dat daar per ongeluk ŉ skoot afgegaan het. Sy wou egter nie enige verdere inligting omtrent die voorval bekend maak totdat Opod se ondersoek afgehandel is nie. “Ons probeer nog die feite bymekaarmaak en vasstel wat presies gebeur het.” Kol. Athlenda Mathe, polisiewoordvoerder, sê sielkundiges en maatskaplike werkers bied tans die nodige psigososiale ondersteuning aan die polisierekruut se familie en ander wat deur die voorval geraak is. Genl. Fannie Masemola, nasionale polisiekommissaris, het intussen gevra dat die polisie ruimte gegun word om die “ongelukkige voorval” deeglik te ondersoek. “Ons onderneem om ons volle ondersteuning aan die familie van die oorledene en almal geraak te bied.”